Waarskuwing: Hittegolf stuit huisrowers nieArgieffoto Te midde van die uitmergelende hittegolf wat Pretoria en ander gebiede tans beleef, het die polisie Vrydag ŉ waarskuwing uitgereik vir inwoners om paraat te wees omdat opportunistiese rowers juis nou kan toeslaan. “Die hitte veroorsaak dat inwoners nou deure en vensters oop los in ŉ poging om huise af te koel,” het Mirna von Benecke, polisiewoordvoerder, Vrydag aan Maroela Media gesê. Sy het gesê daar word ŉ dringende beroep gedoen op inwoners en huishulpe wat deur die dag by die huis is om deure gesluit te hou en sodoende toegang te bemoeilik. “Deure moenie onnodig oopstaan sonder ŉ veiligheidshek nie. Moet ook nie vensters oop los as jy die huis verlaat of gedurende die aand nie. Huisrowe landwyd is ŉ werklikheid en deure wat nie gesluit is nie en oop vensters is vir huisrowers ŉ uitnodiging op ŉ silwer skinkbord.” Von Benecke waarsku mense om waaksaam en op die uitkyk te wees vir verdagte voertuie wat buite ŉ huis of in ŉ straat staan of rondry. “Meld verdagte voertuie of mense by die naaste polisiestasie of plaaslike gemeenskapspolisiëringsforum aan,” het sy bygevoeg.